ทุ่ม100ล้านปั้นเขตแม่สาย
ศุลกากรเตรียมทุ่มงบ 100 ล้านบาท ดันพื้นที่แม่สายเป็นเขตเศรษฐกิจพิเศษ
5 ก.ย. 2558

ศุลกากรเตรียมทุ่มงบ 100 ล้านบาท ดันพื้นที่แม่สายเป็นเขตเศรษฐกิจพิเศษ 
นายศิริชัย คุณาบุตร นายด่านศุลกากรแม่สาย กรมศุลกากร เปิดเผยว่า ทางด่านได้เร่งของบประมาณ 100 ล้านบาท เพื่อเร่งปรับปรุงด่านแม่สายรองรับการเปิดเขตเศรษฐกิจพิเศษตามนโยบายของรัฐบาล ซึ่งด่านแม่สายเป็นด่านการค้าชายแดนที่สำคัญ ในการส่งสินค้าของผู้ประกอบการไปขายที่เมียนมาและลาว
ทั้งนี้ มูลค่าการส่งออกสินค้าของไทยที่ด่านแม่สายสูงถึงเดือนละ 1,400 ล้านบาท หรือปีละ 1.6-1.7 หมื่นล้านบาท โดยสินค้าที่ส่งออกที่สำคัญมีทั้งน้ำมันเชื้อเพลิง สุรา เบียร์ เครื่องดื่ม ปูนซีเมนต์ รถยนต์และอะไหล่ และเครื่องใช้อุปโภคบริโภคต่างๆ ขณะที่การนำเข้ามีจำนวนไม่มาก การเก็บภาษีนำเข้าได้น้อยเพราะอัตราภาษีต่ำ โดยในปีงบประมาณ 2558 ถึงเดือน ส.ค.ที่ผ่านมา เก็บภาษีนำเข้าได้ 25 ล้านบาท แต่สามารถเก็บภาษีมูลค่าเพิ่มได้ถึง 6,227 ล้านบาท
“เมื่อมีเขตเศรษฐกิจพิเศษจะทำให้การค้าชายแดนมีมูลค่าเพิ่มสูงขึ้น รวมถึงหากเมียนมาและลาวเปิดใช้ที่บ้านเชียงลาบ-เชียงกอก จะทำให้ผู้ประกอบการไทยสามารถส่งสินค้าเข้าไปขายให้ทั้งสองประเทศได้ไกลมากขึ้นจากด่านแม่สาย” นายศิริชัย กล่าว
นายศิริชัย กล่าวว่า ในฐานะกรรมการระดับจังหวัดในการตั้งเขตเศรษฐกิจพิเศษ ได้มีการเลือกที่ดินซึ่งเป็นที่ราชพัสดุของกรมธนารักษ์ใน ต.โป่งผา จำนวน 900 ไร่ ให้เป็นพื้นที่เขตเศรษฐกิจพิเศษ โดยต้องให้คณะกรรมการนโยบายเขตเศรษฐกิจพิเศษจากส่วนกลางเห็นชอบ เพื่อดำเนินการขั้นต่อไป ซึ่งจะตั้งพื้นที่นี้ให้เป็นศูนย์กลางการค้าขายเนื่องจากมีธนาคารพาณิชย์เกือบครบทุกแห่ง สะดวกในการทำธุรกรรมการเงินทำให้ค้าขายได้คล่องตัว
อย่างไรก็ตาม พื้นที่ดังกล่าวมีชุมชนอยู่จำนวนมากและเป็นพื้นที่ต้นน้ำที่สำคัญของชุมชน ดังนั้นการตั้งเขตเศรษฐกิจพิเศษต้องไม่กระทบชุมชน และต้องมีระบบการจัดการขยะและมลพิษที่จะเกิดขึ้น ซึ่งยังไม่ได้มีการหารือกันในรายละเอียดดังกล่าว ขณะเดียวกัน องค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน (องค์การมหาชน) ก็จะประกาศให้ อ.แม่สาย เป็นแหล่งท่องเที่ยวที่ยั่งยืน ซึ่งเป็นนโยบายที่สวนทางกับการตั้งเขตเศรษฐกิจพิเศษ และหน่วยงานที่เกี่ยวข้องจะต้องมีการหารือให้มีการประกาศพื้นที่แต่ละประเภทให้ชัดเจน เพื่อให้การพัฒนาประเทศเดินหน้าควบคู่ไปได้